**РЕШЕНИЕ № ПВ –101-ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал.1 и ал.5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становищa от БД ИБР Пловдив и РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: *„***Изграждане на четири броя рибарници и сондажен кладенец“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение**: в ПИ 085015 по КВС на с. Белозем, м.”Джатов мост”, община Раковски

**Възложител: от „АГРИНДО”ЕООД, ЕИК11588745,** гр.Раковски, ул. „Цанко Дюстабанов“ № 12

**Характеристика на инвестиционното предложение /ИП/:**

Инвестиционното предложение предвижда изграждане на четири броя рибарници и сондажен кладенец в ПИ 085015, по КВС на с. Белозем, м.”Джатов мост”. Имотът е с площ 40 дка и с начин на трайно ползване „Друга изоставена нива” с категория при неполивни условия „десета”. Той се намира в най-ниската част на землището и през пролетта част от него се залива от водите от съседните имоти, като се образуват естествени водни площи, които могат чрез подходящо оформяне да се преобразуват в рибарници. За ползването на води от повърхностен отток ще бъде поискано разрешение от Басейнова дирекция за управление на водите-Източнобеломорски район Пловдив.

За създаване на градоустройствена основа на инвестиционното предложение ще се изработи ПУП-ПРЗ с функция „Селскостопанска дейност, отглеждане на риба”, ще се проведе процедура по смяна статута на земеделската земя за неземеделски нужди, а именно изграждане на рибарници.

Имотът има осигурен транспортен достъп по общински четвъртокласен път. Не е необходимо изграждане на нова пътна инфраструктура. За имота ще има осигурена ел.енергия от собствен трафопост, захранен от електроразпределителната мрежа на ЕВН България ЕАД. Вода за санитарно- битови нужди ще се осигури чрез изграждане на нов сондажен кладенец с дълбочина над 25 м. след получаване на разрешение за ползване на вода от подземен източник от Басейнова дирекция за управление на водите-източнобеломорски район Пловдив. Вода за питейни нужди ще се осигурява бутилирана. Тъй като имотът е отдалечен от населеното място битово фекалните отпадните води ще се отвеждат във водоплътна изгребна яма, като периодично водите от нея ще се извозват от оторизирана фирма за пречистване в съществуваща ПСОВ.

Инвестиционното предложение попада в обхвата на т. 1, буква „е“ и т. 2, буква „г“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

ПИ 085015, землище с. Белозем, община Раковски, в който се предвижда да се реализира инвестиционното предложение не попада в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0000578 „Река Марица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда производство на риба в четири броя рибарници и сондажен кладенец в ПИ 085015, по КВС на с.Белозем, м.”Джатов мост. Имотът преди 1990 година е бил бивши рибарници, бракувани и частично разрушени. На север от него има съществуващ язовир и по съществуващо дере има възможност рибарниците да бъдат захранвани в вода.

След изготвяне на ПУП-ПРЗ и смяна статута на земеделската земя за изграждане на рибарници ще се изготви технически проект за рибарниците. Общата завирена площ ще бъде около 30 дка.

Очакваното производство на риба ще бъде около 30 т.годишно. Стените отделящи отделните рибарници ще бъдат земнонасипни. Необходимият материал за изграждане на стените ще се отнеме от басейните на рибарниците. Дълбочината на рибарниците няма да надвишава 2-3 метра. За обслужващия персонал ще бъде поставена битова постройка /дървена/.

* Дискомфорт за околната среда е вероятен предимно по време на строителните работи, свързан предимно с повишени нива на шум и прах, локален и временен в рамките на разглежданата площадка.
* Всички отпадъци, генерирани от строителството и експлоатацията на обекта ще бъдат съхранявани и управлявани, съобразно нормативните изисквания на *Закона за управление на отпадъците.*
* Предвид характера на ИП, в хода на експлоатация на обекта не се предполага значително замърсяване и дискомфорт на околната среда. При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Инвестиционното предложение ще се осъществи в ПИ 085015, по КВС на с.Белозем, м.”Джатов мост”. Имотът се намира на около 3 км. източно от с.Белозем, община Раковски, собственост на „АГРИНДО”ЕООД.

● В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

* След поискано становище, определящо степента на въздействие върху водните тела с писмо изх. № КД-04-686/09.03.2017г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда.

**III. Способност за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви: 1. Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0000578 „Река Марица”.

2. ИП ще се осъществи в границите на имота, без да се налага заемане на допълнителни площи. Имота се намира на около 10 км. от най-близката защитена зона. Поради това, отдалечеността на имота от защитената зона и характера на инвестиционното предложение, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 4007/05.05.2017г. РЗИ - Пловдиве определила, че предвид характера на ИП не се очаква риск за човешкото здраве.

**V. Обществен интерес към предложението за строителство, дейности или технологии :**

* В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2 от Възложителя и е представено копие от документацията на Община Раковски и кметство с. Белозем. Общината и кметствота са информирали РИОСВ Пловдив за липса на постъпили възражения относно инвестиционното предложение.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 01.06.2017г.**

*Директор на РИОСВ - Пловдив*